La gran escassetat de pluges que va afectar de manera generalitzada tot Catalunya des de l'estiu de 2006 va fer necessari aprovar el Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics.
La manca de precipitacions a les capçaleres dels principals rius pertanyents a les conques internes de Catalunya va obligar a prorrogar la vigència del Decret fins al 31 desembre de 2008.
Aquest Decret preveia tres escenaris en funció del nivell de reserves d'aigua en els embassaments de les conques internes de Catalunya, escenaris que comportaven mesures de diferent grau de limitació dels usos de l'aigua, que s'intensificaven fins a arribar a establir prohibicions en funció de la disminució de les reserves d'aigua.
La situació de les reserves d'aigua d'aquesta primavera va posar de manifest que es mantenia la situació de sequera i que calia seguir aplicant les mesures de contenció.
Aquesta situació va comportar que el Govern aprovés el Decret 108/2008, de 15 de maig, que substitueix el sistema d'entrada i sortida automàtica dels diferents nivells i escenaris sobre la base d'uns llindars basats en les reserves embassades, per un sistema en què els llindars tenen caràcter indicatiu i que, juntament amb les altres circumstàncies establertes a l'article 2.bis), han de permetre al Govern declarar l'entrada i la sortida dels escenaris d'excepcionalitat i emergència.
Atès l'informe de l'Agència Catalana de l'Aigua sobre l'estat de situació de les conques internes i l'evolució de l'episodi de sequera, de data 14 de novembre de 2008, on s'analitzen els valors i llindars dels indicadors que fixa el Decret 84/2007, l'evolució de les precipitacions dels darrers mesos, la previsió d'evolució de les reserves embassades i l'estat piezomètric, així com el grau de contenció de la demanda dels diversos usos i la previsió d'entrada en servei de les actuacions pal·liatives i d'emergència endegades per aportar recurs extraordinari als sistemes d'abastament;
A proposta del conseller de Medi Ambient i Habitatge, el Govern,
Acorda:.1 Declarar, d'acord amb l'article 2.bis) del Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics, la sortida de la situació d'excepcionalitat de les conques o sistemes que es detallen a l'annex..2 Ordenar la publicació d'aquest acord en el Diari Oficial del la Generalitat de Catalunya..3 Contra aquest Acord, que exhaureix la via administrativa, s'escau interposar, amb caràcter potestatiu, recurs de reposició davant de l'òrgan que l'ha dictat, en el termini d'un mes a comptar de l'endemà del dia que es publiqui en el DOGC, de conformitat amb el que preveuen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé interposar directament recurs contenciós administratiu davant del Tribunal Superior de Justícia de Catalunya en el termini de dos mesos a comptar de l'endemà de la publicació de l'Acord al DOGC, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Detall de les conques o sistemes hídrics que surten de la situació d'excepcionalitat d'acord amb el Decret 84/2007, de 3 d'abril.